Rumsfeld: 'Stranka Baath će morati biti raspuštena' (16/4/03) - 2003-04-16
Američka administracija od novih iračkih čelnika će tražiti da ne prijete susjednim zemljama ili svijetu oružjem za masovno uništavanje
Nakon što je irački režim poražen, a njegovi čelnici ubijeni, uhvaćeni ili natjerani u bijeg, koalicijske snage počinju uklanjati preostale ostatke vladavine Saddama Husseina. "Čišćenje" Iraka od Saddama uključuje i eliminiranje Saddamove stranke Baath. Rat u Iraku je gotovo završen, iako se još ne zna sudbina Sadama Husseina i njegovog oružja za masovno uništavanje, za koje Pentagon tvrdi da ga je Saddamov režim sakrio. No, privođenje borbi kraju znači da se koalicija sada može usredotočiti na političku budućnost Iraka. Ministar obrane Donald Rumsfeld izjavio je da glavnu odgovornost za iračku budućnost snosi sam irački narod."O institucijama nove iračke vlade odlučit će sami Iračani. Slobodno društvo ne bi se smjelo nametati izvana. Mi možemo pomoći zbližavanjem Iračana i uspostavljanjem stabilnosti i sigurnosti koje su potrebne za zaživljavanje slobodnog društva. No, izgradnja slobodnog Iraka pravo je i odgovornost samog iračkog naroda". Prvi korak u tom smjeru poduzet je jučer na jugu Iraka, kada se oko 80 članova iračkih oporbenih skupina iz Iraka i inozemstva okupilo na sastanku posvećenom budućnosti te zemlje. Na kraju sastanka, koji je održan u Nasiriyi pod američkim pokroviteljstvom, sudionici su izdali zajedničku izjavu s 13 točaka, u kojoj se kaže da vlada poslijeratnog Irak mora biti demokratska i predstavljati sve Iračane. U izjavi se također poziva na raspuštanje stranke Baath. Iako je ključna šiitska organizacija odbila sudjelovati na sastanku u Nasiriyi, američki ministar obrane Donald Rumsfeld izjavio je da ga taj bojkot ne brine. "Situacija će se razriješiti na terenu. Ljudi u Sjedinjenim Državama također prosvjeduju i bojkotiraju političke skupove. Slobodni ljudi rade takve stvari i zato nas bojkot sastanka u Nasiriyi ne bi trebao čuditi. Na kraju, taj će problem morati riješiti Iračani". Međutim, u tome će imati i pomoć. Gospodin Rumsfeld jasno je dao do znanja da će američka administracija od novih iračkih čelnika tražiti da ne prijete susjednim zemljama ili svijetu oružjem za masovno uništavanje, te da će morati jamčiti prava vjerskih i etničkih zajednica i dozvoliti političke i osobne slobode. "Irak bi trebao postati zemlja koja nema oružje za masovno uništavanje i ne prijeti svojim susjedima. Ukoliko ima onih koji misle drugačije, nadamo se da oni neće sudjelovati u novoj vladi. Ta bi zemlja trebala krenuti putem koji će je dovesti do vlade koja će ispunjavati potrebe naroda i poštivati manjine, odnosno, vjersku i etničku raznovrsnost zemlje". Gospodin Rumsfeld se, kako se čini, nada da Sjedinjene Države neće morati oštrim mjerama osiguravati provođenje spomenutih standarda, te da će se za to pobrinuti Iračani. "Mi samo nastavljamo ponavljati naše uvjete, a sam narod će izabrati buduće vođe. Narod zna te ljude i zna tko među njima nije vrijedan povjerenja". Međutim, prema riječima ministra obrane, stranka Baath će morati biti raspuštena, baš kao što je učinjeno i s nacistima nakon drugog svjetskog rata.